小松宮彰仁親王

小松宮彰仁親王係小松宮第一代當主，係仁孝天皇契仔、邦家親王第八個仔，佢同時係陸軍軍人，最高官位係元帥陸軍大將大勳位功二級。

佢最初個宮號係仁和寺，後嚟改為東伏見宮，響1881年再改為小松宮。

經歷 

彰仁親王1846年響京都出世，係邦家親王第八個仔，嗰時佢叫嘉彰。

1858年，佢成為仁孝天皇個契仔，同年親王宣下，改名叫純仁，同時就任仁和寺第30任門跡。1867年，佢返嚟皇室，自己幫自己改叫仁和寺宮嘉彰親王。響明治維新時期，佢先後就任為議定同埋軍事總裁，又響戊辰戰爭入面做奧羽征討總督去指揮官軍。

1870年，佢嘅宮號改為東伏見宮，所以尊稱都改為東伏見宮嘉彰親王。1874年爆發佐賀之亂，彰仁擔任征討總督，而響1877年西南戰爭入面，佢做旅團長去平息叛亂。1881年，明治天皇為咗表揚彰仁響明治維新嘅貢獻，所以就另起宮家小松宮畀佢，靈感嚟自仁和寺嘅舊名小松鄉，仲將小松宮改為世襲親王家，同時佢改名叫彰仁。同年，大英帝國嘅卡拉卡瓦嚟日本訪問，而彰仁接受咗佢哋訪問。1885年，彰仁認咗定麿王做契仔，將佢改名叫依仁。

彰仁努力模仿歐洲君主國，成日獎勵一啲好有功勞嘅軍人，仲經常自己身先士卒。1890年，佢升為陸軍大將，做過近衛師團長、參謀總長，響甲午戰爭時期曾經做征清大總督去打旅順。1898年，佢畀人列入元帥府，升為陸軍元帥。同時之間，彰仁又都擅長外交，一直努力改善日本同其他國家嘅外交關係，曾經訪問過英國、法國、德國同埋俄羅斯，仲曾經響1902年代表明治天皇接受英國國王愛德華七世嘅加冕儀式。另外，佢仲成日參加社會慈善，做過日本赤十字社、大日本水產會、大日本武德會、大日本山林會同埋高野山興隆會等等嘅總裁。仲有，佢曾經參加蝦夷地嘅「開拓」運動。

1903年，彰仁病重，本身佢有契仔依仁，但係比起依仁佢更加想將小松宮傳畀細佬能久親王四仔輝久王，所以佢一早將依仁去繼承東伏見宮。同年2月，彰仁過身，終年57歲，葬響豐島岡墓地。但係佢死之後，雖然遺孀賴子曾經要求認輝久做契仔，畀輝久繼承小松宮，但係皇室唔同意，所以小松宮絕家。

但係七年之後，皇室又批准輝久降做華族，以小松侯爵家去繼承小松宮。

屋企 
老豆：邦家親王

兄弟：大佬晃親王---二哥嘉言親王---三哥讓仁親王---四哥朝彥親王---五哥夭折---六哥貞教親王---七哥夭折---老八彰仁---大細佬能久親王---二細佬夭折---三細佬夭折---四細佬博經親王---五細佬智成親王---六細佬貞愛親王---七細佬清棲家教---八細佬載仁親王---九細佬依仁親王

老婆：賴子

契仔：依仁親王

系譜

相 

身兼軍人嘅日本皇室成員
日本外交
江戶時代日本皇室成員